Diari Oficial de la Generalitat Valenciana


Sumari del DOGV 4048, del 23-07-2001 (2001/6261)

ACORD de 8 de maig de 2001, de la Comissió Territorial d'Urbanisme de Castelló, relatiu al pla especial del projecte de rehabilitació de la vora marítima sud de Burriana.
--------------------------------------------------------------------------------------------------------------------------------------------------------------------------

### Dades del document

Número de DOGV
:   4048

Data del DOGV
:   23-07-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/6261


Data del document
:   08-05-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Borriana
    * pla d'urbanisme

ACORD de 8 de maig de 2001, de la Comissió Territorial d'Urbanisme de Castelló, relatiu al pla especial del projecte de rehabilitació de la vora marítima sud de Burriana. [2001/S6261]
  
Vist l'expedient relatiu al pla especial del projecte de rehabilitació de la vora marítima sud de Burriana, i de conformitat amb els següents,
  
Antecedents
  
Primer
  
El ple de l'Ajuntament de Burriana, en sessió de 19 de maig de 2000, va acordar sotmetre a informació al públic el pla especial, la qual cosa es va portar a terme mitjançant anuncis inserits en el periòdic Mediterraneo de 19 de juny de 2000, i en el Diari Oficial de la Generalitat Valenciana de 19 de juliol de 2000. Transcorregut el període d'informació al públic, durant el qual es va formular una al·legació, el ple de l'Ajuntament va aprovar provisionalment el pla especial en sessió de 5 d'octubre del 2000, després d'això l'expedient es va remetre al Servei Territorial d'Urbanisme el 23 d'octubre de 2000.
  
Segon
  
El projecte està format per memòria i plans.
  
Tercer
  
L'objecte del projecte és servir de documentació complementària per a la tramitació com a Pla Especial del projecte de rehabilitació de la vora marítima en el sud de Burriana, projecte formulat per la Direcció General de Costes del Ministeri de Medi Ambient. Les obres incloses en aquest projecte tenen per objecte la recuperació de la zona de domini públic mitjançant el reforç de l'escullera, l'aportació d'arenes i la realització de plantacions autòctones, la millora d'accés al mar mitjançant escales i la construcció d'un camí de ribera dotat d'una pavimentació i mobiliari urbà adequats a l'entorn.
  
Segons s'indica en la memòria del pla especial, el projecte de rehabilitació preveu la construcció del passeig marítim i d'altres vies de comunicació i zones enjardinades en terrenys que, segons el Pla General, són susceptibles d'aprofitament privat. A través del pla especial s'estableix per a aquests terrenys una qualificació pública, i es procedeix a més, a realitzar els ajustos necessaris en el Pla General per a la seua adaptació al citat projecte. Com a conseqüència d'això sofreixen lleus alteracions les fitxes de les unitats d'execució A27, A28, A29.1, A.30 i A31.
  
Quart
  
El 15 de desembre de 2000 es va emetre un informe per part de la Direcció General de Costes del Ministeri de Medi Ambient.
  
El 20 de febrer de 2001 i el 30 d'abril de 2001 es van emetre informes per part de la Direcció General de Planificació i Gestió del Medi de la Conselleria de Medi Ambient.
  
Fonaments de dret
  
Primer
  
L'article 81 de la Llei 6/1994, de 15 de novembre, Reguladora de l'Activitat Urbanística (LRAU) estableix que la realització material de tota obra pública exigeix verificar la seua compatibilitat amb l'ordenació urbanística i territorial. El procediment previst en l'article 81 de la LRAU per a efectuar aquesta verificació està desenvolupat en els articles del 169 al 171 del Reglament de Planejament de la Comunitat Valenciana, aprovat pel Decret 201/1998, de 15 de desembre (RPCV). Segons tots aquests preceptes, aqueixa verificació es porta a terme sotmetent el projecte d'obra als tràmits propis de l'aprovació dels Plans Especials.
  
En el present cas, la Direcció General de Costes del Ministeri de Medi Ambient precisa portar a terme el projecte de rehabilitació de la vora marítima en el sud de Burriana. Amb l'objecte d'adequar el Pla General a les modificacions derivades d'aquesta obra, l'Ajuntament ha procedit a tramitar el pla especial que inclou la documentació complementària necessària, en la qual s'introdueixen les modificacions que calen en el planejament general.
  
Segon
  
L'article 37 de la LRAU estableix que els plans especials poden ser promoguts per les distintes Administracions Públiques quan, per a poder exercir les seues respectives competències sectorials, necessiten establir noves determinacions en l'ordenació urbanística vigent. La tramitació del projecte ha donat ple compliment al que estableix l'article 38.2.B i C de la LRAU.
  
Tercer
  
La documentació és correcta, de conformitat amb l'article 81 de la LRAU i 170.1 del RPCV. En aquest sentit, i d'acord amb el que exigeixen aquests preceptes, s'ha completat el document del projecte bàsic de l'obra amb els documents característics del pla especial.
  
Quart
  
El 22 de desembre de 2000 s'ha rebut l'informe emés per la Direcció General de Costes del Ministeri de Medi Ambient. En aquest informe s'assenyala, en allò que és d'interés, el següent:
  
«Aquest projecte va ser objecte d'informe emés per aquest Centre Directiu amb data 4 de juliol de 2000, en el qual es feien algunes observacions perquè es completara la documentació pel que fa al règim jurídic a què estan sotmesos els terrenys inclosos en el domini públic maritimoterrestre i en la zona de servitud de protecció.
  
Vista la documentació s'observa que s'han inclòs referències expresses al compliment del títol II de la Llei 22/1988, de Costes, i a la seua disposició transitòria quarta, així com la menció del compliment de l'article 25 de la Llei de Costes en les fitxes de característiques de les unitats d'execució, i s'especifiquen que les edificacions destinades a residència o habitació han de situar-se fora de la zona de servitud de protecció.
  
Per tot l'anterior aquesta Direcció General informa favorablement la documentació complementària per a la tramitació com a pla especial del projecte de rehabilitació de la vora marítima en el sud de Burriana».
  
Cinqué
  
El pla especial que s'examina té per objecte adequar les determinacions del Pla General de Burriana a les exigències derivades de l'execució per la Direcció General de Costes del Ministeri de Medi Ambient del projecte de rehabilitació de la vora marítima sud de Burriana. Les alteracions que s'introdueixen no suposen increment d'aprofitament lucratiu, sinó més aviat la creació de nou sòl dotacional. El pla especial es justifica en criteris de racionalitat i, excepte el que després es dirà en relació a la seua afecció al Catàleg de Zones Humides, no s'oposa a cap precepte legal.
  
Sisé
  
Durant la tramitació de l'aprovació definitiva d'aquest expedient s'ha plantejat la qüestió de la incidència del document sobre el Catàleg de Zones Humides que tramita la Conselleria de Medi Ambient. En relació amb això el 20 de febrer de 2001 es va emetre un primer informe per part de la Direcció General de Planificació i Gestió del Medi de la Conselleria de Medi Ambient, en el qual s'assenyalava el següent:
  
«1. L'informe se sol·licita en compliment de les mesures cautelars adaptades per Acord del Govern Valencià de 3 de novembre de 1999, modificat per Acord del Govern Valencià de 18 de juliol de 2000.
  
2. El pla especial que se sotmet a informe afecta, efectivament els terrenys inclosos en la zona humida anteriorment citada.
  
3. La part del pla especial que afecta la marjal de Nules-Burriana no presenta cap inconvenient en la seua aprovació des del punt de vista del Catàleg anteriorment citat pel que procedeix emetre informe favorable sobre aquest.
  
4. La part del pla especial que afecta els terrenys de la zona humida de la marjal tenint en compte la seua incidència sobre el projecte de catàleg i de les mesures cautelars existents requeriria ser suspés mentre no s'aprove definitivament el Catàleg de Zones Humides de la Comunitat Valenciana.
  
De conformitat amb allò que s'ha exposat procedeix
  
Informar favorablement el pla especial del projecte de rehabilitació de la vora marítima sud del terme municipal de Burriana, excepte en la part afectada per la zona humida «Marjal de Nules-Burriana» delimitada en el Catàleg de Zones Humides de la Comunitat Valenciana, la decisió del qual hauria de suspendre's fins a l'aprovació definitiva del Catàleg de Zones Humides de la Comunitat Valenciana».
  
Rebut aquest primer informe, la Comissió Informativa d'Urbanisme de Castelló, en sessió de 21 de febrer del 2001, va acordar que el Servei Territorial d'Urbanisme de Castelló remetera a la Conselleria de Medi Ambient un exemplar complet del projecte de rehabilitació elaborat per la Direcció General de Costes del Ministeri de Medi Ambient, amb l'objecte que poguera informar sobre si aquest era o no compatible amb la protecció de la zona humida inclosa en el projecte de catàleg elaborat per la dita Conselleria.
  
Finalment, mitjançant fax rebut el dia 8 de maig de 2001, la Direcció General de Planificació i Gestió del Medi de la Conselleria de Medi Ambient ha emés un informe de data 30 d'abril del 2001, en el qual s'assenyala el següent:
  
«En relació amb l'escrit remés per aquesta direcció Territorial a aquesta Direcció General de Planificació i Gestió del Medi sol·licitant informe sobre el pla especial del projecte de rehabilitació de la vora marítima sud del terme municipal de Burriana, atés que el sector més meridional de dit pla especial està dins de l'àmbit de la zona humida «Marjal de Nules-Burriana» de conformitat amb el projecte de Catàleg de Zones Humides de la Comunitat Valenciana, cal assenyalar:
  
1. L'informe se sol·licita en compliment de les mesures cautelars adoptades per Acord del Govern Valencià de 3 de novembre de 1999, modificat per Acord del Govern Valencià de 18 de juliol de 2000.
  
2. El Pla Especial que se sotmet a informe afecta, efectivament els terrenys inclosos en la zona humida anteriorment citada.
  
3. La part del pla especial que no afecta la marjal de Nules-Burriana no presenta cap inconvenient en la seua aprovació des del punt de vista del Catàleg anteriorment citat pel que procedeix emetre informe favorable sobre aquest.
  
4. La part del Pla Especial que afecta els terrenys de la zona humida de la marjal tenint en compte la incidència sobre el territori i el projecte de Catàleg de Zones Humides de la Comunitat Valenciana no pot ser informat favorablement, atés que la seua execució dificultaria les accions de la recuperació dels dits terrenys com a zona humida i de les seues funcions connexió dels ecosistemes de terrestres i del litoral (sic):
  
a. En aquesta zona cal evitar crear més elements transversals que suposen barreres o obstacles a la interfície marítima continental, màximament si aquests són d'obra i porten aparellades la implantació d'una sèries de serveis propis del sòl urbà.
  
b. El passeig marítim, ja que se situa en aquest tram. Sobre zones on es produeixen els majors depòsits de graves i arenes, contribuirà a la immobilització definitiva d'aquestes, i hipoteca futures solucions en què aquests depòsits pogueren tornar a tindre alguna fungibilitat.
  
c. El passeig contribueix, a més, a generar expectatives de desenvolupament urbanístic, com la consolidació d'alguns usos actuals i la implantació de noves activitats lligades a l'existència accessos i serveis urbans al costat de la costa no compatibles amb el sòl no urbanitzable protegit tal com correspon a la zona inclosa en el catàleg.
  
d. El projecte, com reconeix el projecte, no presenta una solució definitiva, sinó provisional, perquè no es va poder incidir en el seu dia en una de les causes principals, el cost de dinàmica litoral produït pel port de Burriana amb uns espigons de desmesurada longitud.
  
Si en aquests moments no és factible l'eliminació de l'escullera existent, tampoc és aconsellable hipotecar possibles solucions futures que s'haurien d'abordar amb un Pla Integrat del Litoral que incidisca no sols sobre les causes dels processos erosius sinó també que ordene tot el front marítim sobre bases més àmplies que les del projecte que es valora.
  
e. A la vista del projecte del pla especial, la part que afecta la zona humida correspon a un sòl no urbanitzable i coincideix amb el final del límit de terme, sense que l'obra objecte del pla especial tinga continuïtat en el terme municipal de Nules, on els terrenys confrontants també mereixen la consideració de zona humida. No suposant per tant una alteració a la funcionalitat del projecte la no execució de la part referida.
  
De conformitat amb allò que s'ha exposat, procedeix:
  
Informar favorablement el pla especial del projecte de rehabilitació de la vora marítima sud del terme municipal de Burriana, excepte en la part afectada per la zona humida «Marjal de Nules-Burriana» delimitada en el Catàleg de Zones Humides de la Comunitat Valenciana, l'execució del qual no hauria de realitzar-se d'acord amb el que exposa el present informe».
  
Seté
  
L'Acord del Govern Valencià de 18 de juliol de 2000 va establir que durant la tramitació del Projecte de Catàleg de Zones Humides, sotmés a informació pública mitjançant resolució del conseller de Medi Ambient de 28 de juny de 2000, serien aplicables en els àmbits afectats pel Catàleg les mesures cautelars contingudes en l'Acord del Govern Valencià de data 3 de novembre de 1999. L'Acord de 3 de novembre de 1999 de Govern Valencià va adoptar determinades mesures cautelars en l'àmbit de les zones humides delimitades en un primer projecte de catàleg, i estableix al punt primer el següent: «la tramitació de qualsevol instrument de planejament, programa per al desenvolupament d'actuacions aïllades o integrades, llicències i autoritzacions que pogueren afectar les zones humides delimitades en el projecte de catàleg en tramitació requerirà informe previ favorable de la Conselleria de Medi Ambient».
  
D'aquesta manera, la mesura cautelar adoptada per l'Acord del Govern Valencià de 18 de juliol de 2000 impedeix l'aprovació d'instruments de planejament que afecten els àmbits territorials inclosos en el Catàleg de Zones Humides en tramitació sense l'informe previ favorable de la Conselleria de Medi Ambient. En el cas que ens ocupa, la Conselleria de Medi Ambient no ha informat favorablement el pla especial del projecte de rehabilitació de la vora marítima sud del terme municipal de Burriana en la part afectada per la zona humida «Marjal de Nules Burriana», per la qual cosa, en el dit àmbit, no és possible que la Comissió Territorial d'Urbanisme aprove definitivament el pla especial. No existeix, en canvi, cap obstacle en què s'aprove definitivament el pla especial en la part no afectada pel catàleg.
  
A la vista de l'anterior, la Comissió Territorial d'Urbanisme, en la qual estan presents el vocal de la Direcció General de Costes del Ministeri de Medi Ambient i el vocal de la Conselleria de Medi Ambient, i a la qual assisteix l'alcalde de l'Ajuntament de Burriana, debat extensament la qüestió. El vocal de la Direcció General de Costes sol·licita de la Conselleria de Medi Ambient que se li remeta un exemplar del Catàleg de Zones Humides en tramitació. Finalment, i sense perjuí de procedir a l'aprovació parcial del Pla Especial en el que no afecta al catàleg, la Comissió Territorial d'Urbanisme insta a la Direcció General de Costes del Ministeri de Medi Ambient, a la Conselleria de Medi Ambient i a l'Ajuntament de Burriana que, amb la major celeritat possible, aconseguisquen una solució de consens que no impossibilite la ràpida execució material, en la part que es determine, del projecte d'obra aprovat pel Ministeri.
  
Vuité
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a previ dictamen de la Comissió Territorial d'Urbanisme dictamen que en el cas de municipis de menys de 50.000 habitants, tindrà directament efectes de resolució executòria.
  
En virtut de tot el que s'ha dit, la Comissió Territorial d'Urbanisme de Castelló acorda:
  
1. Aprovar definitivament el pla especial del projecte de rehabilitació de la vora marítima en el sud de Burriana, en la part no afectada per la zona humida «Marjal de Nules-Burriana» delimitada en el Catàleg de Zones Humides que està tramitant la Conselleria de Medi Ambient.
  
2. Supeditar l'aprovació definitiva del pla especial del projecte de rehabilitació de la vora marítima en el sud de Burriana, en la part afectada per la zona humida «Marjal de Nules-Burriana», delimitada en el Catàleg de Zones Humides que està tramitant la Conselleria de Medi Ambient, a aconseguir una solució de consens entre l'Ajuntament de Burriana, la Direcció General de Costes del Ministeri de Medi Ambient i la Conselleria de Medi Ambient.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú».